CELEX: 32021R0391
Language: el
Date: 2021-03-04 00:00:00
Title: Εκτελεστικός κανονισμός (ΕΕ) 2021/391 του Συμβουλίου της 4ης Μαρτίου 2021 για την εφαρμογή του κανονισμού (ΕΕ) αριθ. 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία

5.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 77/2
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/391 ΤΟΥ ΣΥΜΒΟΥΛΙΟΥ
         της 4ης Μαρτίου 2021
         για την εφαρμογή του κανονισμού (ΕΕ) αριθ. 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 208/2014 του Συμβουλίου, της 5ης Μαρτίου 2014, σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (1), και ιδίως το άρθρο 14 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 5 Μαρτίου 2014, το Συμβούλιο εξέδωσε τον κανονισμό (ΕΕ) αριθ. 208/2014.
                  
               
                     (2)
                  
                  
                     Με βάση την επανεξέταση από το Συμβούλιο, θα πρέπει να διαγραφούν οι καταχωρίσεις για δύο πρόσωπα και να επικαιροποιηθούν οι πληροφορίες στο παράρτημα I του κανονισμού (ΕΕ) αριθ. 208/2014 σχετικά με τα δικαιώματα υπεράσπισης και το δικαίωμα σε αποτελεσματική δικαστική προστασία.
                  
               
                     (3)
                  
                  
                     Το παράρτημα I του κανονισμού (ΕΕ) αριθ. 208/2014 θα πρέπει συνεπώς να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα I του κανονισμού (ΕΕ) αριθ. 208/2014 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει από την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Μαρτίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 66 της 6.3.2014, σ. 1.
      
      
         
            ΠΑΡΑΡΤΗΜΑ
            Το παράρτημα I του κανονισμού (ΕΕ) αριθ. 208/2014 τροποποιείται ως εξής:
            
                        1)
                     
                     
                        στο τμήμα Α («Κατάλογος φυσικών και νομικών προσώπων, οντοτήτων και φορέων που αναφέρονται στο άρθρο 2»), οι καταχωρίσεις για τα ακόλουθα πρόσωπα διαγράφονται:
                        
                                    13.
                                 
                                 
                                    Dmytro Volodymyrovych Tabachnyκ·
                                 
                              
                                    15.
                                 
                                 
                                    Serhiy Hennadiyovych Arbuzον·
                                 
                              
                  
                        2)
                     
                     
                        το τμήμα Β («Δικαιώματα υπεράσπισης και δικαίωμα αποτελεσματικής δικαστικής προστασίας») αντικαθίσταται από το ακόλουθο κείμενο:
                        
                                    «Β.
                                 
                                 
                                    Δικαιώματα υπεράσπισης και δικαίωμα αποτελεσματικής δικαστικής προστασίας
                                    Τα δικαιώματα υπεράσπισης και το δικαίωμα αποτελεσματικής δικαστικής προστασίας σύμφωνα με τον Κώδικα Ποινικής Δικονομίας της Ουκρανίας
                                    Το άρθρο 42 του Κώδικα Ποινικής Δικονομίας της Ουκρανίας (“Κώδικας Ποινικής Δικονομίας”) προβλέπει ότι σε κάθε ύποπτο ή κατηγορούμενο πρόσωπο στο πλαίσιο ποινικών διαδικασιών αναγνωρίζονται δικαιώματα υπεράσπισης και το δικαίωμα αποτελεσματικής δικαστικής προστασίας. Σε αυτά περιλαμβάνονται: το δικαίωμα ενημέρωσης σχετικά με την αξιόποινη πράξη για την οποία το πρόσωπο είναι ύποπτο ή κατηγορείται· το δικαίωμα ενημέρωσης, ρητά και σε σύντομο χρονικό διάστημα σχετικά με τα δικαιώματά του βάσει του Κώδικα Ποινικής Δικονομίας· το δικαίωμα, όταν ζητείται για πρώτη φορά, της πρόσβασης σε συνήγορο υπεράσπισης· το δικαίωμα να υποβάλει αιτήματα για διαδικαστικές πράξεις· και το δικαίωμα να προσβάλει αποφάσεις, πράξεις και παραλήψεις του ανακριτή, του εισαγγελέα και του τακτικού ανακριτή.
                                    Το άρθρο 303 του Κώδικα Ποινικής Δικονομίας κάνει διάκριση μεταξύ αποφάσεων και παραλείψεων που μπορούν να προσβληθούν κατά τη διάρκεια της προδικαστικής διαδικασίας (πρώτη παράγραφος) και αποφάσεων, πράξεων και παραλείψεων που μπορούν να εξεταστούν στο δικαστήριο κατά τη διάρκεια της προπαρασκευαστικής διαδικασίας (δεύτερη παράγραφος). Το άρθρο 306 του Κώδικα Ποινικής Δικονομίας προβλέπει ότι οι καταγγελίες κατά αποφάσεων, πράξεων ή παραλείψεων του προανακριτικού υπαλλήλου ή του εισαγγελέα πρέπει να εξετάζονται από τακτικό ανακριτή τοπικού δικαστηρίου με την παρουσία του καταγγέλλοντος ή του συνηγόρου υπεράσπισής του ή του νόμιμου εκπροσώπου του. Το άρθρο 308 του Κώδικα Ποινικής Δικονομίας προβλέπει ότι καταγγελίες σχετικά με τη μη τήρηση από τον προανακριτικό υπάλληλο ή τον εισαγγελέα εύλογου χρονικού διαστήματος κατά τη διάρκεια της προδικαστικής εξέτασης μπορούν να κατατεθούν σε εισαγγελέα ανώτερης βαθμίδας και να εξεταστούν εντός τριών ημερών από την κατάθεσή τους. Επιπλέον, το άρθρο 309 του Κώδικα Ποινικής Δικονομίας προσδιορίζει τις αποφάσεις των τακτικών ανακριτών που μπορούν να προσβληθούν με έφεση, καθώς και ότι οι λοιπές αποφάσεις μπορούν να υπόκεινται σε δικαστικό έλεγχο κατά τη διάρκεια της προπαρασκευαστικής διαδικασίας ενώπιον του δικαστηρίου. Εξάλλου, ορισμένες ανακριτικές διαδικαστικές πράξεις είναι δυνατές μόνον κατόπιν απόφασης του τακτικού ανακριτή ή δικαστηρίου (π.χ. κατάσχεση περιουσιακών στοιχείων σύμφωνα με τα άρθρα 167 - 175, και μέτρα κράτησης σύμφωνα με τα άρθρα 176 – 178, του Κώδικα Ποινικής Δικονομίας).
                                    Εφαρμογή των δικαιωμάτων υπεράσπισης και του δικαιώματος αποτελεσματικής δικαστικής προστασίας στα καταχωρισμένα πρόσωπα
                                    
                                                1.
                                             
                                             
                                                Viktor Fedorovych Yanukovych
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Yanukovych, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο. Αυτό αποδεικνύεται ιδίως από την απόφαση του Ανώτατου Δικαστηρίου κατά της διαφθοράς της Ουκρανίας, της 11ης Αυγούστου 2020, με την οποία το Δικαστήριο εξέτασε το αίτημα της Εθνικής υπηρεσίας καταπολέμησης της διαφθοράς της Ουκρανίας και αποφάσισε τη θέση του κ. Yanukovych υπό κράτηση. Στην απόφαση του Δικαστηρίου, ο τακτικός ανακριτής επιβεβαίωσε ότι υπάρχει εύλογη υπόνοια για συμμετοχή του κ. Yanukovych σε αξιόποινη πράξη που αφορά υπεξαίρεση και επιβεβαίωσε την ιδιότητα του κ. Yanukovych ως υπόπτου στην ποινική διαδικασία.
                                                Το Ανώτατο Δικαστήριο κατά της διαφθοράς διαπίστωσε επίσης ότι ο κ. Yanukovych διαμένει εκτός Ουκρανίας από το 2014. Το Δικαστήριο έκρινε ότι υπήρχαν επαρκείς λόγοι να πιστεύεται ότι ο κ. Yanukovych κρυβόταν από τις προανακριτικές αρχές.
                                                Σύμφωνα με τη νομολογία του Ευρωπαϊκού Δικαστηρίου των Δικαιωμάτων του Ανθρώπου, το Συμβούλιο θεωρεί ότι οι περίοδοι κατά τις οποίες ο κ. Yanukovych αποφεύγει την ανάκριση πρέπει να εξαιρεθούν από τον υπολογισμό της περιόδου που είναι κρίσιμη για την εκτίμηση του σεβασμού του δικαιώματος σε δίκη εντός ευλόγου χρονικού διαστήματος. Ως εκ τούτου, το Συμβούλιο θεωρεί ότι οι περιστάσεις που περιγράφονται στην απόφαση του Ανώτατου Δικαστηρίου κατά της διαφθοράς και καταλογίζονται στον κ. Yanukovych συνέβαλαν σημαντικά στην επιμήκυνση της ανάκρισης.
                                             
                                          
                                                2.
                                             
                                             
                                                Vitalii Yuriyovych Zakharchenko
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες που περιέχονται στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Zakharchenko, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο. Τούτο αποδεικνύεται ιδίως από τις αποφάσεις του τακτικού ανακριτή της 21ης Μαΐου 2018, της 23ης Νοεμβρίου 2018 και της 27ης Νοεμβρίου 2019 σχετικά με τη θέση του κ. Zakharchenko υπό κράτηση.
                                                Επιπλέον, το Συμβούλιο έχει πληροφορίες ότι οι ουκρανικές αρχές έλαβαν μέτρα με σκοπό την αναζήτηση του κ. Zakharchenko. Στις 12 Φεβρουαρίου 2020, η ανακριτική αρχή αποφάσισε να εγγράψει τον κ. Zakharchenko στον διεθνή κατάλογο αναζητουμένων και διαβίβασε το αίτημα στο τμήμα Διεθνούς Αστυνομικής Συνεργασίας της Εθνικής Αστυνομίας της Ουκρανίας για την καταχώρισή του στη βάση δεδομένων της Ιντερπόλ.
                                                Στις 28 Φεβρουαρίου 2020, η προδικαστική εξέταση συνεχίστηκε και πραγματοποιήθηκαν διαδικαστικές και ανακριτικές ενέργειες. Η ανακριτική αρχή ανέστειλε την προδικαστική εξέταση στις 3 Μαρτίου 2020, καταλήγοντας στο συμπέρασμα ότι ο κ. Zakharchenko κρύβεται από την ανακριτική αρχή και από το Δικαστήριο προκειμένου να αποφύγει την ποινική ευθύνη, ότι ο τόπος στον οποίο ευρίσκεται είναι άγνωστος και ότι έχουν διεξαχθεί όλες οι ανακριτικές (έρευνες) και διαδικαστικές ενέργειες που μπορούν να διεξαχθούν εν την απουσία υπόπτων. Η εν λόγω απόφαση για αναστολή ήταν δεκτική προσφυγής.
                                                Δεν μπορεί να διαπιστωθεί παραβίαση των δικαιωμάτων υπεράσπισης και του δικαιώματος αποτελεσματικής δικαστικής προστασίας στις περιπτώσεις στις οποίες η υπεράσπιση δεν ασκεί τα εν λόγω δικαιώματα.
                                                Σύμφωνα με τη νομολογία του Ευρωπαϊκού Δικαστηρίου των Δικαιωμάτων του Ανθρώπου, το Συμβούλιο θεωρεί ότι οι περίοδοι κατά τις οποίες ο κ. Zakharchenko αποφεύγει την ανάκριση πρέπει να εξαιρεθούν από τον υπολογισμό της περιόδου που είναι κρίσιμη για την εκτίμηση του σεβασμού του δικαιώματος σε δίκη εντός ευλόγου χρονικού διαστήματος. Ως εκ τούτου, το Συμβούλιο θεωρεί ότι οι περιστάσεις που περιγράφονται ανωτέρω και καταλογίζονται στον κ. Zakharchenko συνέβαλαν σημαντικά στην επιμήκυνση της ανάκρισης.
                                             
                                          
                                                3.
                                             
                                             
                                                Viktor Pavlovych Pshonka
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες που περιέχονται στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Pshonka, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο. Αυτό αποδεικνύεται ιδίως από το ότι στις 22 Δεκεμβρίου 2014 εκδόθηκε έγγραφη κοινοποίηση υπονοιών, δεδομένου ότι η απόφαση της 16ης Ιουνίου 2017 περί αναστολής της ποινικής διαδικασίας μπορούσε να προσβληθεί με ένδικο μέσο και από τις αποφάσεις του τακτικού ανακριτή της 12ης Μαρτίου 2018, της 13ης Αυγούστου 2018 και της 5ης Σεπτεμβρίου 2019 για τη θέση του κ. Pshonka σε κράτηση με σκοπό την προσαγωγή του στο δικαστήριο προκειμένου να συμμετάσχει σε ακροαματική διαδικασία όσον αφορά το αίτημα υποβολής σε προσωρινή κράτηση.
                                                Το Συμβούλιο έχει πληροφορίες ότι οι ουκρανικές αρχές έλαβαν μέτρα με σκοπό την αναζήτηση του κ. Pshonka. Στις 24 Ιουλίου 2020, απεστάλη στις αρμόδιες αρχές της Ρωσικής Ομοσπονδίας αίτηση διεθνούς δικαστικής συνδρομής για τον εντοπισμό του κ. Pshonka και την ανάκριση του. Η εν λόγω αίτηση εξακολουθεί να εκκρεμεί. Η προδικαστική εξέταση ανεστάλη στις 24 Ιουλίου 2020 λόγω της ανάγκης εκτέλεσης διαδικαστικών πράξεων στο πλαίσιο της διεθνούς συνεργασίας.
                                                Οι ρωσικές αρχές απέρριψαν την αίτηση διεθνούς δικαστικής συνδρομής που τους υπεβλήθη το 2016 και το 2018.
                                                Με την απόφασή του της 2ας Οκτωβρίου 2020, το Ανώτατο Δικαστήριο κατά της διαφθοράς της Ουκρανίας απέρριψε το αίτημα που είχε υποβάλει ο δικηγόρος του κ. Pshonka για την ακύρωση της κοινοποίησης υπονοιών της 23ης Δεκεμβρίου 2014. Το Δικαστήριο έκρινε ότι η κοινοποίηση υπονοιών επιδόθηκε σύμφωνα με τον Κώδικα Ποινικής Δικονομίας της Ουκρανίας και επικύρωσε την ιδιότητα του κ. Pshonka ως υπόπτου στην ποινική διαδικασία.
                                                Στις 7 Μαΐου 2020 και στις 9 Νοεμβρίου 2020, το Ανώτατο Δικαστήριο κατά της διαφθοράς της Ουκρανίας απέρριψε αίτημα για κίνηση διαδικασιών που έγινε στη βάση της καταγγελίας από δικηγόρους σχετικά με την αδράνεια της Εθνικής υπηρεσίας καταπολέμησης της διαφθοράς της Ουκρανίας στο πλαίσιο της ποινικής διαδικασίας. Το εφετείο του Ανώτατου Δικαστηρίου κατά τη διαφθοράς επικύρωσε τις αποφάσεις αυτές την 1η Ιουνίου 2020 και στις 26 Νοεμβρίου 2020, αντιστοίχως.
                                                Σύμφωνα με τη νομολογία του Ευρωπαϊκού Δικαστηρίου των Δικαιωμάτων του Ανθρώπου, το Συμβούλιο θεωρεί ότι οι περίοδοι κατά τις οποίες ο κ. Pshonka αποφεύγει την ανάκριση πρέπει να εξαιρεθούν από τον υπολογισμό της περιόδου που είναι κρίσιμη για την εκτίμηση του σεβασμού του δικαιώματος σε δίκη εντός ευλόγου χρονικού διαστήματος. Ως εκ τούτου, το Συμβούλιο θεωρεί ότι οι περιστάσεις που περιγράφονται στην απόφαση του Ανώτατου Δικαστηρίου κατά της διαφθοράς και καταλογίζονται στον κ. Pshonka καθώς και η προγενέστερη μη εκτέλεση των αιτήσεων διεθνούς δικαστικής συνδρομής συνέβαλαν σημαντικά στην επιμήκυνση της ανάκρισης.
                                             
                                          
                                                6.
                                             
                                             
                                                Viktor Ivanovych Ratushniak
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες που περιέχονται στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Ratushniak, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο. Αυτό αποδεικνύεται ιδίως από τις αποφάσεις του τακτικού ανακριτή της 21ης Μαΐου 2018, της 23ης Νοεμβρίου 2018 και της 4ης Δεκεμβρίου 2019 σχετικά με τη θέση του κ. Ratushniak υπό κράτηση με σκοπό την προσαγωγή του στο δικαστήριο προκειμένου να συμμετάσχει σε ακροαματική διαδικασία όσον αφορά το αίτημα υποβολής σε προσωρινή κράτηση.
                                                Το Συμβούλιο έχει πληροφορίες ότι οι ουκρανικές αρχές έλαβαν μέτρα με σκοπό την αναζήτηση του κ. Ratushniak. Στις 12 Φεβρουαρίου 2020, η ανακριτική αρχή αποφάσισε να εγγράψει τον κ. Ratushniak στον διεθνή κατάλογο αναζητουμένων και διαβίβασε το αίτημα στο τμήμα Διεθνούς Αστυνομικής Συνεργασίας της Εθνικής Αστυνομίας της Ουκρανίας για την καταχώρισή του στη βάση δεδομένων της Ιντερπόλ.
                                                Στις 28 Φεβρουαρίου 2020, η προδικαστική εξέταση συνεχίστηκε με σκοπό την πραγματοποίηση διαδικαστικών και ανακριτικών ενεργειών. Η ανακριτική αρχή ανέστειλε την προδικαστική εξέταση στις 3 Μαρτίου 2020, καταλήγοντας στο συμπέρασμα ότι ο κ. Ratushniak κρύβεται από την ανακριτική αρχή και από το Δικαστήριο προκειμένου να αποφύγει την ποινική ευθύνη, ότι ο τόπος στον οποίο ευρίσκεται είναι άγνωστος και ότι έχουν διεξαχθεί όλες οι ανακριτικές (έρευνες) και διαδικαστικές ενέργειες που μπορούν να διεξαχθούν εν την απουσία υπόπτων. Η εν λόγω απόφαση για αναστολή ήταν δεκτική προσφυγής.
                                                Δεν μπορεί να διαπιστωθεί παραβίαση των δικαιωμάτων υπεράσπισης και του δικαιώματος αποτελεσματικής δικαστικής προστασίας στις περιπτώσεις στις οποίες η υπεράσπιση δεν ασκεί τα εν λόγω δικαιώματα.
                                                Σύμφωνα με τη νομολογία του Ευρωπαϊκού Δικαστηρίου των Δικαιωμάτων του Ανθρώπου, το Συμβούλιο θεωρεί ότι οι περίοδοι κατά τις οποίες ο κ. Ratushniak αποφεύγει την ανάκριση πρέπει να εξαιρεθούν από τον υπολογισμό της περιόδου που είναι κρίσιμη για την εκτίμηση του σεβασμού του δικαιώματος σε δίκη εντός ευλόγου χρονικού διαστήματος. Ως εκ τούτου, το Συμβούλιο θεωρεί ότι οι περιστάσεις που περιγράφονται ανωτέρω και καταλογίζονται στον κ. Ratushniak συνέβαλαν σημαντικά στην επιμήκυνση της ανάκρισης.
                                             
                                          
                                                7.
                                             
                                             
                                                Oleksandr Viktorovych Yanukovych
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες που περιέχονται στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Yanukovych, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο.
                                                Το Συμβούλιο έχει πληροφορίες ότι οι ουκρανικές αρχές έλαβαν μέτρα με σκοπό την αναζήτηση του κ. Yanukovych, ο οποίος διαμένει στη Ρωσική Ομοσπονδία και αποφεύγει την ανάκριση.
                                                Σύμφωνα με τη νομολογία του Ευρωπαϊκού Δικαστηρίου των Δικαιωμάτων του Ανθρώπου, το Συμβούλιο θεωρεί ότι οι περίοδοι κατά τις οποίες ο κ. Yanukovych αποφεύγει την ανάκριση πρέπει να εξαιρεθούν από τον υπολογισμό της περιόδου που είναι κρίσιμη για την εκτίμηση του σεβασμού του δικαιώματος σε δίκη εντός ευλόγου χρονικού διαστήματος. Ως εκ τούτου, το Συμβούλιο θεωρεί ότι οι περιστάσεις που περιγράφονται ανωτέρω και καταλογίζονται στον κ. Yanukovych συνέβαλαν σημαντικά στην επιμήκυνση της ανάκρισης.
                                             
                                          
                                                9.
                                             
                                             
                                                Artem Viktorovych Pshonka
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες που περιέχονται στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Pshonka, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο. Αυτό αποδεικνύεται ιδίως από το ότι στις 29 Δεκεμβρίου 2014 εκδόθηκε έγγραφη κοινοποίηση υπονοιών, δεδομένου ότι η απόφαση της 16ης Ιουνίου 2017 περί αναστολής της ποινικής διαδικασίας μπορούσε να προσβληθεί με ένδικο μέσο, και από τις αποφάσεις του τακτικού ανακριτή της 12ης Μαρτίου 2018, της 13ης Αυγούστου 2018 και της 5ης Σεπτεμβρίου 2019 για τη θέση του κ. Pshonka σε κράτηση με σκοπό την προσαγωγή του στο δικαστήριο προκειμένου να συμμετάσχει σε ακροαματική διαδικασία όσον αφορά το αίτημα υποβολής σε προσωρινή κράτηση.
                                                Το Συμβούλιο έχει πληροφορίες ότι οι ουκρανικές αρχές έλαβαν μέτρα με σκοπό την αναζήτηση του κ. Pshonka. Στις 24 Ιουλίου 2020, απεστάλη στις αρμόδιες αρχές της Ρωσικής Ομοσπονδίας αίτηση διεθνούς δικαστικής συνδρομής για τον εντοπισμό του υπόπτου και την ανάκριση του. Το εν λόγω αίτημα εξακολουθεί να εκκρεμεί. Η προδικαστική εξέταση ανεστάλη στις 24 Ιουλίου 2020 λόγω της ανάγκης εκτέλεσης διαδικαστικών πράξεων στο πλαίσιο της διεθνούς συνεργασίας.
                                                Οι ρωσικές αρχές απέρριψαν την αίτηση διεθνούς δικαστικής συνδρομής που τους υπεβλήθη το 2018.
                                                Με την απόφασή του της 8ης Ιουλίου 2020, το Ανώτατο Δικαστήριο κατά της διαφθοράς της Ουκρανίας απέρριψε το αίτημα που είχε υποβάλει ο δικηγόρος του κ. Pshonka για την ακύρωση της απόφασης της 30ής Απριλίου 2015 περί αναστολής της προδικαστικής εξέτασης. Το Δικαστήριο έκρινε επίσης ότι η κοινοποίηση υπονοιών επιδόθηκε σύμφωνα με τον Κώδικα Ποινικής Δικονομίας της Ουκρανίας και επικύρωσε την ιδιότητα του κ. Pshonka ως υπόπτου στην ποινική διαδικασία.
                                                Σύμφωνα με τη νομολογία του Ευρωπαϊκού Δικαστηρίου των Δικαιωμάτων του Ανθρώπου, το Συμβούλιο θεωρεί ότι οι περίοδοι κατά τις οποίες ο κ. Pshonka αποφεύγει την ανάκριση πρέπει να εξαιρεθούν από τον υπολογισμό της περιόδου που είναι κρίσιμη για την εκτίμηση του σεβασμού του δικαιώματος σε δίκη εντός ευλόγου χρονικού διαστήματος. Ως εκ τούτου, το Συμβούλιο θεωρεί ότι οι περιστάσεις που περιγράφονται στην απόφαση του Ανώτατου Δικαστηρίου κατά της διαφθοράς και καταλογίζονται στον κ. Pshonka καθώς και η προγενέστερη μη εκτέλεση της αίτησης διεθνούς δικαστικής συνδρομής συνέβαλαν σημαντικά στην επιμήκυνση της ανάκρισης.
                                             
                                          
                                                12.
                                             
                                             
                                                Serhiy Vitalyovych Kurchenko
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες που περιέχονται στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Kurchenko, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο. Αυτό αποδεικνύεται ιδίως από την απόφαση του τακτικού ανακριτή της 7ης Μαρτίου 2018 για έναρξη ειδικής προανάκρισης ερήμην. Επιπλέον, ο συνήγορος υπεράσπισης ενημερώθηκε σχετικά με την περάτωση της προδικαστικής εξέτασης στις 28 Μαρτίου 2019 και του παρασχέθηκε πρόσβαση στο προς μελέτη υλικό. Το Συμβούλιο έχει πληροφορίες ότι η μελέτη του υλικού εκ μέρους της υπεράσπισης συνεχίζεται.
                                                Με την απόφασή του της 29ης Απριλίου 2020, το Εφετείο της Οδησσού έκανε δεκτή την έφεση του εισαγγελέα και επέβαλε στον κ. Kurchenko προληπτικό μέτρο κράτησης. Το Δικαστήριο διευκρίνισε επίσης ότι ο κ. Kurchenko αναχώρησε από την Ουκρανία το 2014 και ότι η τοποθεσία του δεν μπορεί να προσδιοριστεί. Το Δικαστήριο έκρινε ότι ο κ. Kurchenko κρύβεται από τις προανακριτικές αρχές προκειμένου να αποφύγει την ποινική ευθύνη.
                                                Το Συμβούλιο ενημερώθηκε ότι στις 29 Απριλίου 2020 οι ουκρανικές αρχές απέστειλαν αίτηση διεθνούς δικαστικής συνδρομής στη Ρωσική Ομοσπονδία, η οποία επεστράφη στις 28 Ιουλίου 2020 χωρίς να εκτελεστεί.
                                                Σύμφωνα με τη νομολογία του Ευρωπαϊκού Δικαστηρίου των Δικαιωμάτων του Ανθρώπου, το Συμβούλιο θεωρεί ότι οι περίοδοι κατά τις οποίες ο κ. Kurchenko αποφεύγει την ανάκριση πρέπει να εξαιρεθούν από τον υπολογισμό της περιόδου που είναι κρίσιμη για την εκτίμηση του σεβασμού του δικαιώματος σε δίκη εντός ευλόγου χρονικού διαστήματος. Ως εκ τούτου, το Συμβούλιο θεωρεί ότι οι περιστάσεις που περιγράφονται στην απόφαση του Εφετείου της Οδησσού και καταλογίζονται στον κ. Kurchenko καθώς και η προγενέστερη μη εκτέλεση των αιτήσεων διεθνούς δικαστικής συνδρομής συνέβαλαν σημαντικά στην επιμήκυνση της ανάκρισης.
                                             
                                          
                                                17.
                                             
                                             
                                                Oleksandr Viktorovych Klymenko
                                                Η ποινική διαδικασία σχετικά με την υπεξαίρεση κρατικών κεφαλαίων ή περιουσιακών στοιχείων είναι ακόμη σε εξέλιξη.
                                                Από τις πληροφορίες που περιέχονται στον φάκελο του Συμβουλίου προκύπτει ότι τα δικαιώματα υπεράσπισης και το δικαίωμα αποτελεσματικής δικαστικής προστασίας του κ. Klymenko, συμπεριλαμβανομένου του θεμελιώδους δικαιώματος για εκδίκαση της υπόθεσής του εντός εύλογης προθεσμίας από ανεξάρτητο και αμερόληπτο δικαστήριο, έγιναν σεβαστά στο πλαίσιο της ποινικής διαδικασίας στην οποία στηρίχτηκε το Συμβούλιο. Αυτό αποδεικνύεται ιδίως από τις αποφάσεις του τακτικού ανακριτή της 1ης Μαρτίου 2017 και της 5ης Οκτωβρίου 2018 σχετικά με την έναρξη ειδικής προανάκρισης ερήμην. Το Συμβούλιο παρατηρεί ότι η υπεράσπιση ενημερώθηκε για την περάτωση της προδικαστικής εξέτασης το 2017 και το 2018, αντιστοίχως, και έλαβε από τότε προς μελέτη το υλικό της ποινικής διαδικασίας. Ο έλεγχος και η εξέταση εκ μέρους της υπεράσπισης του μεγάλου όγκου διαθέσιμου υλικού σε σχέση με την προδικαστική εξέταση στην ποινική διαδικασία είναι σε εξέλιξη. Το Συμβούλιο θεωρεί ότι η μακρά περίοδος μελέτης του υλικού πρέπει να καταλογιστεί στην υπεράσπιση.».